У квалификацијама за Европско првенство 1984, Пољска је била у групи са Совјетским Савезом, Финском и Португалијом. Упркос успјесима на Свјетском првенству, Пољаци још једном нису успјели да се пласирају на Европско, завршивши квалификације на трећем мјесту, са само једном побједом, и то у првом мечу на гостовању Финској. Циклус квалификација настављен је у октобру 1984, за Свјетско првенство 1986; Пољаци су се са првог мјеста пласирали на своје четврто узастопно Свјетско првенство. На првенству су били у групи са Мароком, Енглеском и Португалијом. Првенство су стартовали ремијем без голова са Мароком, након чега су савладали Португалију 1:0. У посљедњем колу убједљиво су поражени од Енглеске 3:0, а све три гола постигао је Гари Линекер. Иако са само три освојена бода, Пољска се пласирала у осмину финала као једна од двије најбоље трећепласиране репрезентације. Заустављена је већ у осмини финала, убједљивим поразом од Бразила — 4:0. То је било посљедње учешће Пољске у великим такмичењима у 20. вијеку.